《中山感怀》
宋代·吕南公

西村灌园生，好尚只坟史。偶为冻馁驱，放浪离桑梓。

初谋旅人食，岁月涒滩纪。城西谒郎官，辞业入惊喜。

题门辱皇甫，啖炙烦周顗。积渐近攀援，依稀召訾毁。

郴阳不果往，刘馆聊凄倚。俛仰秋夏交，飘然动行李。

凌云古空谷，中卧幽真士。寄书使来前，得共考经旨。

依从得所好，不分严霜委。宵话酒乾樽，朝游屐磨齿。

春风忽浩荡，客兴又迁徙。邑里有名卿，相寻走函纸。

淮南官未赴，盱上船犹舣。禄廪见剩馀，羁栖请依止。

萧条出门去，四月大江水。荏苒向枞山，愔沉傍书几。

侯鲭岂无味，旅疾或多鬼。讽诵难呻呼，辛勤一期矣。

天书问乡贡，侮角士争起。却治举场文，归参白襕子。

征鞍遂南首，故园冲炎晷。把卷诣棘闱，骈罗聚千趾。

文章虽草草，论荐亦舋舋。还与同籍公，西行望旒扆。

于时冰雪恶，进步忧披靡。迤逦达浚郊，徘徊经腊祀。

春官未相识，退作暴腮鲤。惆怅问乡程，东随汴波驶。

南京𢗳懆饮，泗郡崩奔泚。稍赴建康城，筋骸倦如死。

故人能俯接，未许论亨否。到得爽气严，艅艎始东拟。

悠悠豫章岸，速至日无几。进叩凌云扉，图谋备驱使。

同心颍川友，曾共长安米。解榻苦招延，幽轩为余启。

归来坐高馆，两见柳垂蕊。出有冯驩车，居多穆生醴。

为文万许卷，共学十馀第。放论逼玄虚，摛辞谢狂斐。

邦君颇投分，巨室能更视。师友足成名，贫穷岂常耻。

虽怀招隐咏，敢废事君礼。况乏一廛家，宁忘抱关仕。

须眉保方秀，时命固当俟。蚖肆伏神龙，山梁叹雌雉。

徜徉亦何者，游衍姑从尔。篮舆走仙都，皂盖绕仙寺。

掀呀赤松笑，颓塌豫亭醉。极有挽袖情，非无送钩戏。

神锋正轩揭，贤诏已蒙被。辞学属吾徒，天衢合伊迩。

败军犹鼓勇，韬略助轻恃。自负七札豪，旌麾必摩垒。

高心不虞祸，群吠忽满耳。绛灌怒如雷，魋仓众于蚁。

纷纭莫沮遏，回避但嗟唏。大暑北路尘，匆匆二千里。

仓皇忍饥渴，迫若畏流矢。又见朱雀桥，重寻保康市。

追随国庠试，玉石混臧否。皆谓连城珍，无劳病瑰玮。

谁援周宣手，反弃中乡芑。颠沛翅便垂，思山对蟾胐。

迢遥马鞍峡，滂湃虎林涘。倍道怯粮空，逢人类囚罢。

朝天两朱阖，寂寞徒还篚。无数吊唁声，伤怀泪如洗。

时情看成败，自昔有冰燬。将军匿风棱，县尉乃凌抵。

云泉岂不好，消息视天理。即速肥遁装，劳君屡牵褫。

宾筵堕盈昃，卦气尽壬癸。虽往省松楸，仍来仰盆锜。

人皆贱屑越，己独念摩揣。会得卜终焉，尤难在轻只。

赍咨灌园业，早晚工力庀。譬彼蒙笼枝，初培就根柢。

求田阔陂侧，问舍长林尾。此计或有涯，成家倍为美。

侵寻见冬暮，我马议驾彼。请婚无高堂，授室藉媒氏。

风流愧王谢，族望惭昭芈。尚恃五噫才，诸馀庶忘弭。

人伦喜修正，鳏党成离仳。驩快见芳时，承前语惉懘。

啼鹃聒窗户，野思兼耘耔。计较理锄耰，踌躇背床笫。

栖迟抚州路，独复操尺箠。却整半老容，临泉照清泚。

比邻旧时叟，相见意不菲。儿孙喜诗书，扬簸借糠秕。

潭潭翠冈下，其屋亦佌佌。虚徐事毛锥，脱略辍金耜。

盘飧得笋蕨，满腹餍青紫。或酌山泉醪，醇香溢吟觜。

逍遥度晨夕，次第遗轩陛。秪欲养疏慵，谁能论钦企。

柴薪渐营度，且阅灌园技。必可了馀生，功名付尘滓。

安排聚鸡栅，编织钓鱼䉂。刬草种筼筜，扶栏栽枸杞。

多年此谋熟，愿与尺鴳比。平昔侥倖非，从今定休已。

书边夜来酌，酩酊乱终始。夜半睡魄醒，追惟到前此。

悲哉二千日，倏忽象转跬。中间事变繁，何啻亿及秭。

欢愉漫颜面，愁痛彻骨髓。若不悔先迷，将何异虫豸。

向来与君住，成熟至汝尔。计成合初终，三回倒吾指。

当时盍簪辈，今者隔彼己。朱张既分明，陈夏浪同轨。

咨余逼衰晚，谋望只寻咫。打并矜衒名，都卢让辽豕。

吾生大魂梦，世路万疮痏。作诗解君颐，恨少月露体。

作者简介：吕南公（约1047--1086），字次儒，简称南公。建昌军南城县丰义乡人（今江西黎川县裘坊乡一带）。北宋文学家。博涉丰富，书无不读，为文不喜缀缉陈言。熙宁中，（公元1073年左右）士方推崇王肃、马融、许慎之业，剽掠临摹之艺大行，独南公不能逐时好。一试礼闱不遇，遂退而乐室灌园，益著书，且借史笔以寓贬，以斧名齐。元佑初，（公元1086年）立十科士，曾肇疏称之欲命以官，旋卒。南公著有灌园集二十卷，《文献通考》传于世。